## L’Institut Valencià de Cultura col·labora en la celebració del Dia de la Dansa Tradicional Valenciana

*** La tercera edició de la jornada dedicada a les danses tradicionals tindrà lloc el 2 d’agost a les 19:30 hores simultàniament a València, Alcoi i Castelló de la Plana
* La Generalitat va aprovar en 2022 la declaració de celebrar cada 2 d’agost el Dia de la Dansa Tradicional Valenciana**

La Federació de Folklore de la Comunitat Valenciana celebra el pròxim 2 d’agost el Dia de la Dansa Tradicional Valenciana per tercer any consecutiu, una celebració que compta amb l’impuls i patrocini de la Conselleria d’Educació, Cultura, Universitats i Ocupació mitjançant l’Institut Valencià de Cultura, a més de la col·laboració de l’Ajuntament de València.

En esta edició, que tindrà lloc el divendres 2 d’agost a les 19.30 hores en la plaça de la Reina de València, s’espera la participació de més de 200 persones fent danses en un sarau a l’aire lliure. Enguany, a més, es farà l’esdeveniment simultàniament en el Moll de Costa de Castelló de la Plana i la plaça de Ramón y Cajal d’Alcoi.

Els tres punts de trobada de la celebració acolliran un sarau de ball i música valenciana obert a tots els públics, per a ballar *bureos*, jotes, fandangos, boleros i *albaes*, entre altres manifestacions de la cultura i el folklore valencians. Des de la Federació de Folklore de la Comunitat Valenciana es convida tota la població a participar en la festa, sense necessitat de vestir indumentària tradicional.

El Dia de la Dansa Tradicional Valenciana va ser aprovat pel Ple del Consell l’any 2022 i des de llavors se celebra el 2 d’agost.

Fecha: 30/07/2024